D. Lipšic, poslanec: (2008-05-15):
Ale teraz vážne, chcel by som oceniť túto správu, ktorá nám bola predložená a možno zvýrazniť pár vecí z nej a upozorniť na niektoré veci. Prvú vec, ktorú by som chcel spomenúť, je pomerne výrazné zvýšenie skončených vecí v dohodovacom konaní. Konkrétne za minulý rok išlo o trestné veci proti 5 328 obvineným. Čiže je to pomerne vysoký nárast aj od roku 2006, ktorý bol prvým rokom, kedy sa dohodovacie konanie využívalo. Zároveň sa zvýšili počty percentuálne ďalším odklonom najmä zmieru, čo považujem za veľmi dobrý trend. Podľa správy podiel vecí skončených odklonom je 28 %. Tam by možno, ako sme už minulý rok o tom diskutovali, v budúcej správe by bolo možno zaujímavé ešte uviesť jeden údaj, koľko z tých zvyšných vecí bolo skončených právoplatným trestným rozkazom, teda mimo hlavného pojednávania, lebo aj trestný rozkaz je forma určitého odklonu od hlavného pojednávania, a tak by sme dostali celkové číslo, ktoré zrejme prevyšuje 50 % vecí, ktoré sú skončené mimo hlavného pojednávania. Správa konštatuje na prvý pohľad pomerne zaujímavý údaj, že prišlo k výraznému zníženiu obzvlášť nebezpečných recidivistov. Tam by som len možno podotkol, že došlo k určitému zúženiu tejto kategórie v novom Trestnom zákone inou definíciou obzvlášť nebezpečnej recidívy, takže to môže len znamenať, že táto užšia definícia proste zahŕňa, samozrejme, menší počet páchateľov. Čo som si osobitne tiež všimol v oblasti drogovej kriminality a sme o tom aj vo výbore hovorili, do akej miery sa osvedčila iná definícia užívateľov verzus dílerov v novom Trestnom zákone oproti starému Trestnému zákonu, kde dnes užívatelia môžu byť až do desaťnásobku obvyklej jednorazovej dávky. Vo výbore bol pán námestník Košťal, ktorý povedal, že sa to zatiaľ pomerne osvedčilo. Samozrejme, tá diskusia už aj vo výbore trošku začala, že sú rôzne názory na otázku kriminalizácie, dekriminalizácie mäkkých drog, ja si myslím, že platná právna úprava, aj keď v tomto som asi zaujatý, je dobrá. Rovnako správa konštatuje, že oproti roku 2006 stúpla tendencia pri zisťovní počtu vodičov jazdiacich pod vplyvom alkoholu a to pri trestnom čine ohrozenia pod vplyvom návykovej látky. Ja si myslím, že by bolo dobré, pokiaľ by sme sa vedeli nad stranícke veci povzniesť, keby sme do Trestného zákona zakotvili trestnosť jazdy pod vplyvom alkoholu v prípade, že je tá miera nad 1 ‰, lebo, žiaľ, alkohol je najnebezpečnejší práve vtedy, keď zabíja nevinných ľudí na našich uliciach, menej nebezpečné sú možno symbolické prípitky 17- ročných doma v obývačke. Správa konštatuje už dlhodobo, dlhé roky problém pri dokazovaní, ktorý sa týka zmien výpovedí svedkov, ktorí vypovedajú inak v prípravnom konaní a následne inak v rámci hlavného pojednávania. Správa konštatuje, že zmeny výpovedí svedkov sú posudzované aj z hľadiska eventuálneho spáchania trestného činu krivej výpovede a krivej prísahy. Ale možno by bolo zaujímavé mať konkrétny údaj, v koľkých prípadoch prichádza k trestnému stíhaniu svedkov pre krivú výpoveď a krivú prísahu, lebo naozaj tieto skutky kompromitujú celé trestné konanie, myslím, krivé výpovede svedkov alebo krivé prísahy svedkov. Rovnako správa konštatuje výrazné zníženie vecí, v ktorých bola odmietnutá obžaloba a bola vec vrátená na došetrenie prokurátorovi zrejme aj vďaka tomu, že v Trestnom poriadku sa zúžili dôvody na vrátenie vecí na došetrenie, aj keď teraz sa v návrhu znovu uvažuje, že by bolo možné rozšíriť tie dôvody znovu aj o to, že nie je náležite zistený skutkový stav, čo,  myslím si, že by bolo trošku v rozpore s kontradiktórnym ponímaním trestného konania, ktoré, musím povedať, že nemalo za následok zvýšený počet oslobodzujúcich rozsudkov, ale ten zostal konštantný a dlhodobo je konštantný a je na úrovni okolo 5 až 7 %. Tak isto správa konštatuje v oblasti právneho styku s cudzinou zameranie sa v tejto oblasti agendy na zvyšovanie jazykových znalostí prokurátorov. Možno už to je menší problém pri nastupujúcich nových prokurátoroch, ale určite v súčasnosti už aj pri pomerne čulej justičnej spolupráci v rámci Európskej únie je to nevyhnutnosť, ktorá bude čoraz viacej zrejmá. Úplne posledná poznámka – dalo by sa, samozrejme, reagovať na mnoho vecí – sa týka záveru správy, ktorá už po niekoľký rok pojednáva o špeciálnej prokuratúre pozitívne, veľmi pozitívne, takže to by som chcel oceniť tiež a celkovo aj samotnú správu, ktorá je prehľadná, možno ešte s tými pár doplneniami, ktoré by boli zaujímavé, ako je napríklad počet právoplatných trestných rozkazov, aby sme možno v budúcnosti vedeli aj prispôsobiť legislatívu tak, aby bola ešte vyhovujúcejšia. Posledná poznámka ohľadne zvyšovania počtu prokurátorov. Posledné zvýšenie bolo v roku 2006 o 60 prokurátorov. Ja plne podporujem, aj my sme plne podporovali vo výbore už aj v minulom roku zvýšenie systemizovaných miest. V tomto parlament naozaj môže len byť takým podporným elementom, čisto nezáväzným, ale pokiaľ viem, tak k tej dohode už prišlo aj na úrovni, v tomto prípade dôležitejšej, vládnej a verím, že bude aj v krátkom čase naplnená. Ďakujem, pán predseda.